                           [image: ]

                REPUBLIKA HRVATSKA
    VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/24-01/
Ur.br: 2196-8-01/02-24-01
Bogdanovci, 25. rujna 2024. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21 i 21/22), zamjenik predsjednice vijeća Andrija Krizmanić predlaže ovaj:

Z A P I S N I K

sa 44. sjednice općinskog vijeća koja je održana 25.09.2024. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Andrija Krizmanić, Boris Grbić, Mirko Hardi, Zvonko Kostelnik, Mario Pavlović, Dalibor Katić, Gelo Marijan, Anamarija Savić Bajac, Jelena Vinaj

ODSUTNI VIJEĆNICI:  Zvonimir Mudri 

NAZOČNE SLUŽBENE OSOBE:
Maja Župan, Marko Barun, Darko Ruskaj, Ana Marić, Jaroslav Međeši, Saša Holik

GOSTI:  Ahnetka Ivan, Ivan Božić


Predsjednica općinskog vijeća pozdravila je sve prisutne, te je predložio sljedeći dnevni red:

1. Usvajanje zapisnika s 43. sjednica općinskog vijeća Općine Bogdanovci
2. Prijedlog Odluke o usvajanju polugodišnjeg izvještaja o izvršenju Proračuna Općine Bogdanovci za 2024. Godinu
3. Prijedlog Odluke o usvajanju polugodišnjeg izvješća općinskog načelnika (01.01.-30.06.2024. godine)
4. Prijedlog zaključka o prihvaćanju Izvješća o provedbi Godišnjeg plana upravljanja imovinom za 2023. Godinu
5. Prijedlog Odluke o prihvaćanju cjenik usluga vlastitog pogona Općine Bogdanovci
6. Prijedlog Odluke o III. Izmjenama I dopunama Odluke o plaći I drugim materijalnim pravima općinskog načelnika i zamjenika općinskog načelnika Općine Bogdanovci
7. Prijedlog Odluke o mjerilima za naplatu usluga predškolskih ustanova za djecu s područja Općine Bogdanovci
8. Prijedlog Odluke o pokretannju postupka za kupoprodaju nekretnine 
9. Razno

Dnevni red usvojen je JEDNOGLASNO.




Točka 1.
Predsjednica općinskog vijeća dala je zapisnik sa 43. sjednice Općinskog vijeća na raspravu. Nije bilo nikakvih primjedbi, te je zapisnik usvojen sa 7 glasova ZA i dva SUZDRŽANA. 

Točka 2.
[bookmark: _Hlk169678980]Predsjednica vijeća navodi kako se prije sjednice općinskog vijeća sastao Odbor za proračun i financije, te prepušta riječ gosp. Katiću, predsjedniku odbora da izvijesti nazočne da upozna nazočne sa navedenim.
Gosp. Katić pozdravlja sve prisutne, navodi kako su na odboru bila nazočna tri člana (Katić, Kostelnik i Krizmanić). Načelnik gosp. Barun sve je detaljno pojasnio, te odgovorio na pitanja koja smo mu uputili. Prijedlog Odluke o usvajanju polugodišnjeg izvještaja o izvršenju proračuna Općine Bogdanovci usvojen je s dva glasa ZA i jednim glasom PROTIV.
Gđa. Savić Bajac zahvaljuje se gosp. Katiću, te daljnje pojašnjenje prepušta gosp. Barunu, te gđi. Marić.
Gosp. Barun pozdravio je nazočne, te je pojasnio detaljno prijedlog ove Odluke. U prvih 6 mjeseci ukupno primici ostvareni su u iznosu od 612.837,20 € što iznosi 29,63 % od godišnjeg plana. Rashodi su ostvareni u iznosu od 508.968,74 € što iznosi 25,30 % od godišnjeg plana. U prvih 6 mjeseci ostvaren je višak prihoda u iznosu od 103.868,46 €. Uključujući preneseni manjak iz prethodnih godina i i ovogodišnji višak, čini manjak prihoda u sljedećem razdoblju u iznosu od 101.792,96 €.
Također, navodi kako se općina nije zaduživali u izvještajnom razdoblju. 
Nadalje je detaljno pojasnio sve skupine konta koje prelaze preko 50 % ostvarenja, kako bi nazočnima bilo jasno zašto je došlo do odstupanja od plana.
Nakon detaljnog pojašnjenja gosp. Baruna, predsjednica vijeća daje ovu točku na raspravu. S obzirom da iste nije bilo, prijedlog Odluke o usvajanju polugodišnjeg izvještaja o izvršenju proračuna općine Bogdanovci usvojen je sa 8 glasova ZA i jednim glasom PROTIV.

Točka 3.
Predsjednica vijeća pročitala je sljedeću točku dnevnog reda, te riječ prepušta načelniku kako bi pojasnio polugodišnje izvješće o radu načelnika.
Gosp. Barun navodi kako je sve detaljno opisano, te ne bi to sve čitao, da se nada da su svi dobro pročitali navedeno Izvješće, ukoliko netko ima pitanja slobodno neka ih uputi.
Gosp. Kostelnik postavlja upit vezano za školu tambure, da li se u sklopu tog projekta može učiti svirati i harmonika? Gosp. Barun odgovara kako će provjeriti sa gosp. Balićem, koji će provoditi navedeni projekt, te obavijestiti o tome. 
Gosp. Katić moli načelnika da pojasni u kojoj su fazi projekti navedeni u izvješću, što je gosp. Barun i učinio.
Gosp. Pavlović navodi kako u izvješću stoji da je spomenik u Svinjarevicma završen, no međutim nije, što svi mogu doći vidjeti. Već 5 godina se radi spomenik i još uvijek nije gotovo. Bilo je obećano da će se sve završiti i spomenik otvoriti do 22.09., do obljetnice stradanja Svinjarevaca, međutim i to je prošlo, a spomeni se nije otvorio. Gosp. Barun odgovara kako je u Izvješću navedeno da je završen projekt sufinanciran od Ministarstva branitelja, a radi se o radovima popločenja i uređenja hortikulture, a zatražili smo ponudu ELEMONT NEONA za završetak spomenika (križ koji svijetli), te su radovi u tijeku realizacije. Također naglašava da je o svemu obaviješteno Vijeće mjesnog odbora Svinjarevci. 
S obzirom da više nije bilo nikakvih upiti niti primjedbi, predsjednica vijeća dala je polugodišnje Izvješće o radu općinskog načelnika na glasanje, te je isto usvojeno sa 8 glasova ZA i jednim SUZDRŽANIM glasom.

Točka 4.
Sljedeća točka dnevnog reda je Izvješće o provedbi godišnjeg plana upravljanja imovinom Općine Bogdanovci za 2023. godinu, navodi gđa. Bajac, te gosp. Ruskaju prepušta riječ kako bi pojasnio ovu točku.
Gosp. Ruskaj pozdravio je nazočne, navodi kako se sukladno čl. 20. Zakona o upravljanju državnom imovinom izrađuje Izvješće koje imate pred sobom. U ovom Izvješću opisuje se provedba realizacije svih aktivnosti iz Godišnjeg plana kroz realizaciju pokazatelja rezultata, kao i kroz provedbu polaznih i ciljanih vrijednosti mjernih jedinica, a sve u skladu s definiranim posebnim ciljevima i pojavnim oblicima imovine na upravljanju Općine Bogdanovci.
U Izvješću su također navedenim svi godišnji planovi koje je potrebno donijeti u sklopu godišnjeg plana upravljanja imovinom, zatim tablica sa udjelima vlasništva u Vodovodu grada Vukovara, te ostala postupanja sa imovinom.
Gosp. Ruskaj također naglašava kako smo po naputku Državne revizije u 2023. godinu proveli procjenu nekretnina, Povjerenstvo je izradilo procjenu, te su se vrijednosti upisale u registar nekretnina. Također, trenutno provodimo upis imovine u središnji registar državne imovine, svu imovinu moraju i tu unijeti i to iziskuje dosta vremena.
Nakon pojašnjenja gosp. Ruskaja, predsjednica vijeća daje ovu točku na glasanje, te je ista usvojena JEDNOGLASNO.

Točka 5.
Gosp. Ruskaj navodi kako je razlog donošenja ove Odluke o prihvaćanju cjenika usluga vlastitog pogona Općine Bogdanovci prvenstveno pravni temelj kako bismo mogli regulirati košenje javnih površina ispred kuća koje nemaju vlasnike ili imaju vlasnike, a čiji vlasnici ne kose travu. Da bi naplatili to košenje, moramo imati cjenik. Prijedlog je da cijena po m2 bude 0,50 €. 
Također navodi kako je prijedlog da se korisnici zajamčene minimalne naknade i osobe težeg imovinskog stanja mogu osloboditi od plaćanja po podnesenom pisanom zahtjevu JUO, a prema posebnoj odluci načelnika, za svaki slučaj pojedinačno.
Predsjednica vijeća daje ovu točku na raspravu.
Gosp. Kostelnik postavlja upit kako ćemo naplatiti košenje trave ispred kuće koje pod ovrhom, koju je banka oduzela vlasniku. Gosp. Barun odgovara kako će se račun ispostaviti banci.
Gosp. Krizmanić predlaže da se cijena po m2 poveća na 1,00 €, na što gosp. Gelo odgovara da to nema smisla, da je i 0,50 € po m2 jako puno. Gđa. Vinaj slaže se s gosp. Gelom.
Gosp. Ruskaj mišljenja je da ukoliko se stavi niža cijena, da će svi onda tražiti da im djelatnici Općine kose, jer će im biti isplativije nego ga oni to sami rade, kupuju gorivo, kosilice i sl. Navodi kako je cilj da se riješi problem ispred kuće gdje se ne kose javne površine, te time stvaraju neurednu sliku naših naselja, nakupljanje zmija, štakora i sl. Također navodi primjer odluke Općine Lovas, gdje je cijena košenja po m2 0,40 € i smatra da je to relevantan primjer. Gosp. Gelo se ne slaže s gosp. Ruskajem, te smatra da je to previše.
Nakon rasprave, predsjednica vijeća daje prijedlog da cijena košenja po m2 iznosi 0,40 €, te da se izbaci oslobađanje korisnika zajamčene minimalne naknade i osobe lošijeg imovinskog stanja.
Prijedlog je usvojen JEDNOGLASNO.

Točka 6.
Gosp. Barun pojasnio je kako je Vlada RH donijela Odluku o visini osnovice za obračun plaća državnih dužnosnika, te da Općina Bogdanovci sukladno navedenom mora uskladiti svoju Odluku o plaći i ostalim materijalnim pravima općinskog načelnika i zamjenika. U našoj staroj odluci bila je navedena dosadašnja osnovica, stoga je istu potrebno izmijeniti. U prijedlogu izmjena i dopuna gore navedene odluke sada smo stavili da se „osnovica za obračun plaće dužnosnika utvrđuje u visini osnovice za obračun plaća državnih dužnosnika, prema propisima kojima se uređuju obveze i prava državnih dužnosnika“, kako ne bismo svaki put morali donositi izmjene Odluke pri promjeni Odluke Vlade RH. 
Gđa. Savić Bajac postavlja upit kolike će neto plaće biti s ovom novom osnovicom, s obzirom da smo nedavno povećali maksimalno koeficijent za dužnosnike, te postavlja upit da li proračun općine može podnijeti tolika povećanja?
Gđa. Marić izračunala je bruto 1 plaće sukladno novoj osnovici, te bi iste iznosile za načelnika 4.196,39 €, te zamjenika 3.105,57 €.
Nakon kratke rasprave predsjednica vijeća daje ovu Odluku na glasanje, te predlaže da se za iduće vijeća stavi prijedlog Odluke o smanjenju koeficijenta dužnosnicima, te plaća bude u visini kada je izglasano povećanje koeficijenta. 
Prijedlog Odluke o III. izmjenama i dopunama Odluke o plaći i ostalim materijalnim pravima općinskog načelnika i zamjenika usvojena je sa 8 glasova ZA i jednim PROTIV.


Točka 7.
Gosp. Barun pojašnjava kako je napravljen novi prijedlog Odluke o mjerilima za naplatu predškolskih ustanova za djecu s područja Općine Bogdanovci iz razloga jer je od rujna ove godine u Petrovcima otvoren cjeloviti 10 - satni program, te zbog velikog povećanja ekonomske cijene dječjeg vrtića „Krijesnica“ Stari Jankovci, te smatra da bi se prvo trebao popuniti kapacitet dva vrtića na području Općine Bogdanovci, te onda ukoliko ima djece koja se nisu uspjela upisati u naše vrtići, da im se sufinancira boravak u Dječjem vrtiću Vukovar 1. U dječjem vrtiću „Krijesnica“ Stari Jankovci imamo dvoje djece iz Petrovaca i po novoj ekonomskoj cijeni za dvoje djece računa je isti kao i prije za 10-ero djece. Gosp. Barun također navodi kako je održan sastanak s ravnateljicom dječjeg vrtića Vukovar 1, te da ona podržava našu novu Odluku.
Gosp. Ruskaj navodi kako se u odnosu na prošlu odluku mijenja samo čl. 7. koji sada glasi: 
U Područnim objektima Bogdanovci i Petrovci osiguran je cjeloviti 10 - satni program boravka djece koji sufinancira Općina Bogdanovci sukladno članku 3. ove Odluke. Prijavom i upisom djeteta u dječji vrtić, prvenstvo se popunjavaju Područni objekti sa korisnicima - djecom iz mjesta svog prebivališta i to do popunjavanja maksimalnog kapaciteta Područnog objekta. Nakon toga, popunjava se kapacitet Dječjeg vrtića I. Vukovar.
Ukoliko se maksimalno popuni kapacitet Područnog objekta i kapacitet Dječjeg vrtića I. Vukovar, roditelji djecu upisuju u druge dječje vrtiće te se njihov boravak sufinancira sukladno članku 3. ove Odluke.
Ukoliko nije popunjen maksimalni kapacitet Područnog objekta u mjestu prebivališta i kapacitet Dječjeg vrtića I. Vukovar, a roditelji upišu dijete u dječji vrtić izvan Općine Bogdanovci, odnosno ne upiše u Dječji vrtić I. Vukovar, Općina Bogdanovci neće sufinancirati cijenu boravka djece u vrtiću te će roditelji plaćati punu ekonomsku cijenu usluge dječjeg vrtića za programe koje pohađaju.
Odredbe ovog članka se ne odnose na korisnike iz naselja Svinjarevci.
Odredbe ovog članka ne odnose se na djecu jasličke dobi s područja Općine Bogdanovci.
Također, gosp. Ruskaj napominje da je prijedlog da se ova Odluka ukoliko se usvoji krene primjenjivati od nove pedagoške godine 2025./2026., odnosno da djeca koja već pohađaju vrtić u upisanim vrtićima ostanu do kraja ove pedagoške godine, a prijedlog je predložen od strane Dječjeg vrtića Vukovar 1.
Nakon pojašnjenja gosp. Baruna i gosp. Ruskaja predsjednica vijeća daje ovu točku na raspravu.
Gosp. Kostelnik postavlja upit koliki je kapacitet dječjeg vrtića u Petrovcima, na što gosp. Barun odgovara da misli da je 12-ero djece, ali da će zatražiti službeni podatak od Dječjeg vrtića Vukovar 1.
Gosp. Gelo i gđa. Vinaj smatraju da se djeca trebaju što prije prebaciti u vrtiće na području Općine Bogdanovci, a ne čekati do kraja pedagoške godine. 
Gđa. Savić Bajac također je mišljenja kao i gđa. Vinaj i gosp. Gelo, te navodi da je ona svoje dijete prebacila usred pedagoške godine iz Vrtića Vukovar u Bogdanovce, kad je napunilo 3 godine. 
Nakon kratke rasprave predsjednica vijeća daje ovu Odluku na glasanje, s tim da roditelji svoju djecu moraju prebaciti u dječje vrtiće Bogdanovci i Petrovci, dok se ne popune kapaciteti, do 01.11.2024. godine. Odluka i prijedlog usvojeni su JEDNOGLASNO.


Točka 8.
Gosp. Ruskaj pojašnjava kako je ovo ponovljena Odluka. Naime, prije nekoliko vijeća donesena je ista odluka o prodaji dvije čestice, među kojima je bila i čestica 280 u k.o. Petrovci, međutim nakon što se raspisao natječaj, nitko nije dao ponudu za navedenu česticu, stoga je sada potrebno donijeti novu Odluku kako bismo mogli raspisati novi natječaj. 
Predsjednica vijeća daje ovu točku na raspravu. S obzirom da nije rasprave nije bilo, daje ovu točku na glasanje, te se ista usvaja JEDNOGLASNO.


Točka 9.
RAZNO
Predsjednica vijeća prepušta riječ načelniku kako bi nas izvijestio o novostima od zadnje sjednice općinskog vijeća.
Izvješće načelnika:
· Odobren projekt „škola tambure“ od strane ministarstva demografije i useljeništva za provedbu edukativnih, kulturnih i sportskih aktivnosti djece predškolske dobi i djece do 4 razreda osnovne škole u vrijednost 15.000,00 €
· Odobren projekt nabave komunalne opreme od strane ministarstva prostornog uređenja, graditeljstva i državne imovine u vrijednosti od 15.400,00 € kroz koji smo nabavili prikolicu za traktor, te kosilicu za visoku travu za javne površine što će pomoći našim komunalnim djelatnicima na brzini njihova rada. 
· Vmo Svinjarevci i općina Bogdanovci su dodatnim sredstvima stimulirali rad KUD-a dukati Svinjarevci za 14. Večeri izvornog folklora i 50 godina osnutka društva
· U suradnji sa Flagom Dunav Sava odobren nam je projekt vezan za poticanje svijesti djece kako bi poslati odgovorni građani koji brinu o budućnosti našeg planeta - iznos projekta 2.451,52 €
· Nastavljamo informiranje javnost o čipiranju i cijepljenju pasa na području općine Bogdanovci kako bi što više pasa lutalica riješili udomljavanjem 
· Nastavili smo sa rušenjem i čišćenjem stabala  u mjestu Svinjarevci i petrovci u skladu sa vremenskim mogućnostima 
· Potičemo rad našim OPG-ovaca koji svoje svježe namirnice prodaju u našim mjestima te smatram da trebamo u budući proračun općine razmišljat o financijskim stimulacijama 
· Isplaćene su nagrade učenicima osnovne i srednje škole. Ukupno 1.370,00 € za 21 osnovnoškolca i 4 srednjoškolca
· Obilježili smo dan pobjede i domovinske zahvalnosti i dan hrvatskih branitelja
· Odobren nam je projekt te uručen ugovor za unaprjeđenje materijalnih uvjeta doma kulture u petrovcima ukupne vrijednosti 32.700,00 € - unutarnje uređenje 
· I dalje je u tijeku javni poziv za provođenje mjere sufinanciranje komunalnih priključaka i fotonaponskih elektrana samcima i obiteljima, te nam se pristižu dodatni zahtjevi 
· Obilježili smo 11. Memorijalni turnir Zvonimir Manjoš Fric
· Završen je projekt obnove zgrade općine u petrovcima vezano za fasadu. 
· Obilježili smo 19. Memorijalni turnir za sve poginule i nestale branitelje i civile Svinjarevaca 
· Odobren nam je projekt fonda za zaštitu okoliša i energetske učinkovitosti vezano za izobrazbu aktivnosti o gospodarenju otpadom gdje je ostvareno 5.800,00 €, a ciljana skupina projekta su školarci i vrtičarci s područja općine, koji će imati edukativnu radionicu vezano za aktivnosti poticanja odvojenog sakupljanja otpada i recikliranja 
· Financirali smo i ove godine radne bilježnica i ostalu opreme za sve učenike od 1 do 8 razreda 
· Dovršen je projekt izgradnje prilaza zgradi općine s elementima pristupačnosti osobama smanjene pokretljivosti - ukupne vrijednosti 54.095,76 €. 
· Nastavljamo sa sufinanciranjem prijevoza srednjoškolaca, 75% ministarstvo znanosti i obrazovanja a ostatak županija i općina te roditelji 20 €. 
· I ove školske godine kupili smo za naše prvašiće školski pribor i to za 5 prvašića u Bogdanovcima, te 9 prvašića u Petrovcima. Nažalost u Svinjarevcima nemamo niti jednog prvašića, a ukupan broj djece u područnim školama je 28 učenika u Bogdanovcima, 22 učenika u petrovcima i 5 učenika u Svinjarevcima. 
· Završen je projekt ulaganja u objekt dječjeg vrtića Bogdanovci, izgradnja dječjeg igralište sa antistres podlogom sa novim spravama, te postavljanje ograde radi povećane sigurnosti djece. 
· Ovim putem čestitamo KUD-u seljačka sloga Bogdanovci koji su osvojili 1. Mjesto na 59. Vinkovačkim jesenima po prvi puta u povijesti društva
· U nedjelju 22.09. Obilježili smo 33. Obljetnicu sjećanja i stradanja civila i branitelja Svinjarevaca 
· Investitor tvrtka EL SUN ENERGY želi izgraditi sunčane elektrane na području općine Bogdanovci. Plan investicije i energetski potencijal općine Bogdanovci  tvrtka je prepoznala mogućnost izgradnje više sunčanih elektrana ukupne priključne snage približno 14mw. Benefiti lokalne jedinice se nalaze u pravo na naknadu za korištenje prostora koji se obračunava prema odluci vlade republike hrvatske. Procijenjena vrijednost godišnjeg prihoda općine bi iznosila nešto više od 30.000,00 eura. Ujedno bi se registrirala tvrtka na području općine Bogdanovci čime bi općina pored prihoda od prodaje zemljišta te prihoda od proizvodnje električne energije imala i redovite godišnje porezne prihoda te treba istaknuti i komunalni doprinos. Da bi se realiziralo projekt potrebna je izmjena prostornog plana u svrhu ostvarivanja navedenog
· Komunalni redar i ja osobno smo imali sastanak sa djelatnicom ministarstva hrvatskih branitelja vezano za ŠARVIZ dolu zbog realizacije projekta sanacije divljeg odlagališta kako ne bi bili u sukobu vezano za iskapanje tijela poginulih i nestalih u domovinskom ratu 
· Pronađene su dvije osobe na ulazu u naselje Negoslavci te se nadamo da te osobe su s popisa nestalih osoba sa područja općine Bogdanovci 
Nakon izvješća načelnika, predsjednica vijeća daje nazočnima riječ.
Gđa. Vinaj smatra da je KUD Seljačka sloga Bogdanovci postigao povijesni uspjeh osvojivši 1. mjesto na folklornim večerima u sklopu Vinkovačkih jeseni, te da ih treba dodatno nagraditi, na što gosp. Barun odgovara kako ih je nakon mimohoda Vinkovačkih jeseni počastio ručkom, ali svakako se slaže s prijedlogom gđe. Vinaj.
Gosp. Pavlović postavlja upit što je sa natječajem za zakup poljoprivrednog zemljišta u vlasništvu RH na području Općine Bogdanovci, nismo još uvijek dobili nikakav odgovor nakon usvajanje Odluke na vijeću?! Gosp. Ruskaj odgovara kako još uvijek nismo dobili nikakav odgovor, te da su na vijeću nazočni članovi povjerenstva pa mogu više pojasniti. 
Gosp. Ruskaj navodi kako je razgovarao s gosp. Božićem vezano za štetu koju je učinila tvrtka Vermilion, da se napravi sastanak vezan za tu temu, isto tako je kasnije razgovarao ponovo s gosp. Božićem i Pavlovićem, pa ga zanima je li taj problem sada riješen? Gosp. Božić odgovara kako je tvrtka Vermilion na kraju dodatno isplatili štetu, te da su svi zadovoljni.
Gđa. Savić Bajac predlaže da se u dvorištu vrtića posadi drveće kako bi pravilo hlad djeci. 
Također postavlja pitanje pročelniku, vezano za usvojenu Odluku o načinu provedbe peticije za pripajanje Gradu Vukovaru, u kojoj stoji da je Obrazac 1 sastavni dio ove Odluke, zašto nema navedenog obrasca uz Odluku? Gosp. Ruskaj odgovara kako je njegova greška što obrasca nema, te da će isti napraviti i priložiti uz odluku.

Završeno u 20:40 sati

